I Politiken stod ni kvinder frem og berettede om seksuelle ydmygelser og mobning centreret omkring Peter Aalbæk Jensen.

Læs også : Ni tidligere ansatte på Zentropa beretter om ydmygelser og sexchikane

I første omgang afviste Zentropas ledelse at kommentere de veldokumenterede vidnesbyrd. Men i det interne brev påtager ledelsen sig nu for første gang et medansvar:

- Vi er meget berørte af sagen og meget kede af, at der er personer, som har følt sig krænket eller chikaneret, mens de har arbejdet på Zentropa.

- På baggrund af den viden, vi har nu, og det nye lys, vores kultur bliver sat i, har vi iværksat en række initiativer.

- Vi har alle været ansat på Zentropa i den periode, hvor de oplevede krænkelser har fundet sted. Dermed påtager vi os også et medansvar for de hændelser, som ansatte har oplevet som krænkende, lyder det i brevet.

Aalbæk: Jeg har fået mundkurv på

Efter offentliggørelsen af brevet fra Zentropas ledelse har Ritzau talt med Peter Aalbæk Jensen selv.

Han accepterer ledelsens beslutninger, forklarer han.

- Jeg har fået total mundkurv på. Jeg er lønmodtager, og så længe, jeg vælger at være lønmodtager i Zentropa, så må jeg jo gøre, som ledelsen siger, siger Peter Aalbæk Jensen og fortsætter:

- Jeg har ikke nogen intentioner om andet end at gøre, hvad ledelsen siger. Det er jo for fanden mine egne børn. Så det er gården, der er gået videre.

Overvejer at trække støtten

I sidste uge blev ledelsen i Zentropa og den svenske filmstøtte-organisation Film i Väst enige om, at Peter Aalbæk Jensen ikke længere må være producent på film, der støttes af organisationen. Det skete efter, Film i Väst havde rejst kritik af Peter Aalbæk Jensens udtalelser.

I mandags meddelte så også det svenske filminstitut i Stockholm, at det overvejer at stoppe al støtte til Zentropa fremover.

Det svenske kulturinstitut er ikke den eneste internationale samarbejdspartner, som har reageret negativt på afsløringerne fra Zentropa og ledelsens hidtidige håndtering.

Europarådets filmfond, Eurimage, som blandt andet har støttet Lars von Triers kommende film 'The House That Jack Built' med 500.000 euro, vil drøfte mulige skridt over for Zentropa.